শ্রীলঙ্কার সঙ্গে ৯-০ ব্যবধানে জিতেছে ভারত। টেস্ট, ওয়ান ডে ও টি২০— সবেতেই শ্রীলঙ্কা নাস্তানাবুদ হয়েছে। এ বার ঘরের মাঠে অস্ট্রেলিয়ার সঙ্গে খেলা। পাঁচটি ওয়ান ডে ও তিনটি টি২০ ম্যাচে অজিদের সঙ্গে মোকাবিলা হবে কোহলি বাহিনীর। কিন্তু বিশ্বের সেরা দুই দেশের মধ্যে শুরু হতে চলা সিরিজে ভারতীয় দলে সম্ভবত থাকবেন না রবিচন্দ্রন অশ্বিন। 
এক সর্বভারতীয় সংবাদমাধ্যমে প্রকাশিত খবরের সূত্রে জানা যাচ্ছে, এই মুহূর্তে কাউন্টি খেলতে ব্যস্ত ভারতীয় তারকা অফস্পিনারকে অজি সিরিজে চাইছেন না নির্বাচকরা। তাঁদের মতে, বরং আগামী সিরিজগুলির জন্য প্রস্তুতি হিসেবে আপাতত কাউন্টি খেলাতেই মন দিন অশ্বিন। প্রসঙ্গত ওয়ারউইকশায়ারের হয়ে চারটি খেলায় অংশ নিতে এই মুহূর্তে বিলেতে রয়েছেন অশ্বিন। পিটিআইকে দেওয়া এক বিবৃতিতে বিসিসিআইয়ের এক কর্তা জানান, আপাতত দু’টি ম্যাচ খেলা হয়েছে। এখনও দু’টি ম্যাচ বাকি। এই অবস্থায় অশ্বিনকে দেশে ফেরাতে চাইছে না টিম ম্যানেজমেন্ট ও নির্বাচকরা। কাজেই সম্ভবত অশ্বিনকে ছাড়াই স্মিথ বাহিনীর সঙ্গে মহড়া দেবে কোহলিরা। 
অশ্বিন কাউন্টিতে তাঁর প্রথম ম্যাচেই ৮ উইকেট পেয়েছিলেন। কিন্তু পরের ম্যাচে কোনও উইকেটই পাননি তিনি। আপাতত আগামী দুই ম্যাচে খেলে তিনি আরও অভিজ্ঞতা সংগ্রহ করুন, এটাই ইচ্ছা বিসিসিআইয়ের। আগামী বছরে ভারত ইংল্যান্ডে সিরিজ খেলতে যাবে। সেই সময় যাতে অশ্বিনের এই অভিজ্ঞতা কাজে লাগে, সে কথা ভেবেই তাঁকে যত বেশি সম্ভব ম্যাচ খেলার সুযোগ করে দিতে চাইছেন ক্রিকেট কর্তারা।

এই বিষয়ে অন্যান্য খবর

বাংলাদেশের দেখানো রাস্তা নিচ্ছে না ভারত, ডেকে আনছে নিজেদের বিপদ
দলে জায়গা হয়নি। ভারতের তারকা ক্রিকেটার ইংলিশ বধের ছক কষে নিলেন
ওয়ার্নের বিখ্যাত বল সবার মনে আছে। অশ্বিনের এই বল দেখলে কী বলবেন


তবে এর পাশাপাশি একটা খটকাও অনেকেরই মনে জাগছে। শ্রীলঙ্কার সঙ্গে সীমিত ওভারের খেলাতেও দলে ছিলেন না অশ্বিন। শোনা গিয়েছিল, তাঁকে বিশ্রাম দেওয়া হয়েছে। যদিও নির্বাচকদের পক্ষ থেকে অশ্বিনকে দলে না নেওয়ার ব্যাপারে কোনও কারণ দেখানো হয়নি। 
২০১৫ বিশ্বকাপের পর থেকেই সীমিত ওভারের দলে নিয়মিত সদস্য হওয়ার সুযোগ সে ভাবে পাননি অশ্বিন। শ্রীলঙ্কা সিরিজের পরে অস্ট্রেলিয়া সিরিজেও তাঁর দলে না থাকার সম্ভাবনা থেকে তাই একটা আশঙ্কা ঘুরপাক খাচ্ছে অনেকের মনে। অশ্বিনকে কি আর ভারতীয় সীমিত ওভারের ক্রিকেট দলের স্থায়ী সদস্য হিসেবে দেখা যাবে না! 
উত্তরটার জন্য আপাতত অপেক্ষা ছাড়া উপায় নেই।